1)

Pēc 123. panta iekļaut tekstu šādā redakcijā: “4.A SADAĻA PIRMĀS INSTANCES TIESAS NOLĒMUMU PĀRSKATĪŠANA 123.b pants Tiek izveidota īpaša palāta, lai, ievērojot 123.d pantā paredzētos nosacījumus, izlemtu, vai saskaņā ar Statūtu 62. pantu ir jāpārskata Pirmās instances tiesas nolēmums. Šīs palātas sastāvā ir Tiesas priekšsēdētājs un četri palātu, kurās ir pieci tiesneši, priekšsēdētāji, kurus norīko saskaņā ar šī Reglamenta 6. pantā noteikto rangu kārtību. 123.c pants Tiklīdz ir noteikts pasludināšanas datums nolēmumam, kas pieņemams saskaņā ar EK līguma 225. panta 2. vai 3. punktu vai EAEK līguma 140.a panta 2. vai 3. punktu, Pirmās instances tiesas kanceleja par to informē Tiesas kanceleju. Pirmās instances tiesas kanceleja šo nolēmumu tūlīt pēc tā pasludināšanas nosūta Tiesas kancelejai. 123.d pants Pirmā ģenerāladvokāta ierosinājumu pārskatīt Pirmās instances tiesas nolēmumu nosūta Tiesas priekšsēdētājam, un vienlaicīgi par tā nosūtīšanu informē sekretāru. Ja Pirmās instances tiesas nolēmums ir pieņemts saskaņā ar EK līguma 225. panta 3. punktu vai EAEK līguma 140.a panta 3. punktu, sekretārs par pārskatīšanas ierosinājumu nekavējoties informē Pirmās instances tiesu, valsts tiesu, valsts tiesā izskatāmās lietas dalībniekus, kā arī citas Statūtu 62.a panta otrajā daļā minētās ieinteresētās personas. Saņemot pārskatīšanas ierosinājumu, priekšsēdētājs no 123.b pantā minētās palātas tiesnešiem norīko tiesnesi referentu. Šī palāta, pamatojoties uz tiesneša referenta ziņojumu, izlemj, vai ir jāpārskata Pirmās instances tiesas nolēmums. Lēmumā pārskatīt Pirmās instances tiesas nolēmumu norāda jautājumus, uz kuriem attiecas pārskatīšana. Ja Pirmās instances tiesas nolēmums ir pieņemts saskaņā ar EK līguma 225. panta 2. punktu vai EAEK līguma 140.a panta 2. punktu, sekretārs nekavējoties informē Pirmās instances tiesu, tās tiesvedībā iesaistītos lietas dalībniekus, kā arī citas Statūtu 62.a panta otrajā daļā minētās ieinteresētās personas par Tiesas lēmumu pārskatīt Pirmās instances tiesas nolēmumu. Ja Pirmās instances tiesas nolēmums ir pieņemts saskaņā ar EK līguma 225. panta 3. punktu vai EAEK līguma 140.a panta 3. punktu, sekretārs nekavējoties informē Pirmās instances tiesu un valsts tiesu, valsts tiesā izskatāmās lietas dalībniekus, kā arī citas Statūtu 62.a panta otrajā daļā minētās ieinteresētās personas par Tiesas lēmumu pārskatīt vai nepārskatīt Pirmās instances tiesas nolēmumu. Lēmumu pārskatīt Pirmās instances tiesas nolēmumu paziņojuma veidā publicē Eiropas Savienības Oficiālajā Vēstnesī. 123.e pants Lēmumu pārskatīt Pirmās instances tiesas nolēmumu izsniedz Statūtu 62.a panta otrajā daļā minētajiem lietas dalībniekiem un citām ieinteresētajām personām. Dalībvalstīm un valstīm, kas nav dalībvalstis, bet kas ir EEZ līguma līgumslēdzējas puses, kā arī EBTA Uzraudzības iestādei Tiesas lēmumu izsniedz, pievienojot tā tulkojumu saskaņā ar šī Reglamenta 104. panta 1. punkta pirmajā un otrajā daļā paredzētajiem nosacījumiem. Tiesas lēmumu turklāt paziņo Pirmās instances tiesai un, ja Pirmās instances tiesa nolēmumu ir pieņēmusi saskaņā ar EK līguma 225. panta 3. punktu vai EAEK līguma 140.a panta 3. punktu – attiecīgajai valsts tiesai. Viena mēneša laikā pēc iepriekšējā daļā minētās dokumenta izsniegšanas lietas dalībnieki un citas ieinteresētās personas, kurām ticis izsniegts Tiesas lēmums, var iesniegt procesuālus rakstus vai rakstveida apsvērumus par jautājumiem, uz kuriem attiecas pārskatīšana. Pēc tam, kad ir pieņemts lēmums pārskatīt Pirmās instances tiesas nolēmumu, pirmais ģenerāladvokāts pārskatāmo lietu nodod kādam no ģenerāladvokātiem. Pēc tiesneša referenta norīkošanas priekšsēdētājs nosaka dienu, kurā tiesnesim referentam Tiesas vispārējā sapulcē ir jāsniedz sākotnējais ziņojums. Šajā ziņojumā ietver tiesneša referenta priekšlikumus par iespējamu sagatavošanās pasākumu veikšanu, par to, kuram iztiesāšanas sastāvam lieta ir jānodod, un par to, vai ir jāparedz mutvārdu paskaidrojumu uzklausīšana, kā arī par ģenerāladvokāta nostājas paušanas kārtību. Tiesa pēc ģenerāladvokāta uzklausīšanas lemj par tiesneša referenta priekšlikumiem. Ja pārskatāmais Pirmās instances tiesas nolēmums ir pieņemts saskaņā ar EK līguma 225. panta 2. punktu vai EAEK līguma 140.a panta 2. punktu, Tiesa lemj par tiesāšanās izdevumiem.”